UCELA uxhaso ukuze akwazi ukushicelela incwadi yakhe umbhali wezincwadi waseSobantu okholelwa ukuthi ukubhala kwakhe kusezingeni eliphezulu.
USamkelo Mthembu (31) kumanje ubhale incwadi esihloko sithi “Amatriplets” lapho ekhuluma khona ngezingane zabafana ezintathu ezabelethwa kanyekanye kodwa zadukelana, zakhulela emindenini eyahlukene.
Uthe into emenze wabhala le ncwadi wukuthi baningi abantu noma abantwana abazalwa ezimeni ezicishe zifane nalezi abhale ngazo incwadi. Phezu kwalokho uMthembu uthe yena uye abuke izimo eziningi bese lokho kumnika umqondo wokuthi abhale ngazo.
Omunye umuntu uzozibuza ukuthi kungani ngikhetha ukubhala ngolimi lwesiZulu. Lokhu kungenye yezindlela yokuqhakambisa ulimi lwethu nendlela yokuthi siziqhenye ngalo,” kubeka uMthembu.
Echaza kabanzi ngele ncwadi yakhe uMthembu uthe angafisa ukuthola uxhaso lokuthi incwadi yakhe ishicilelwe. “Ngingafisa ukuthi ngiyibone ifundwa futhi idayiswa [ezikoleni] ezitolo zezincwadi. Ngiyacela ukuthi noma ubani ongaba nosizo ekutheni le ncwadi ithole ukushicilelwa afake isandla noma ngayiphi indlela. “Ukuba kwami umbhali kwabe kuyiphupho lami. Engikudingayo nje isiqalo ukuze ngikwazi ukuqhubekela phambili. Ngizimisele ukuwamukela usizo noma iluphi oluqhamukayo, ngisho ngabe uqeqesho oluzongisiza ukuze ngikwazi ukubhala,” kusho uMthembu.
Lo mbhali uphinde waveza ukuthi usanda kuqeda ukubhala enye yezincwadi zakhe esihloko sayo sithi “Unyendle”.